Nóg twee aanklagte teen BreytenbachAdvokaat Glynnis Breytenbach. Foto: Werner Beukes/Sapa Bykomende aanklagte van meineed en bedrog is Woensdag teen DA-LP Glynnis Breytenbach gebring toe sy vlugtig in die Pretoriase landdroshof verskyn het op aanklagte van dwarsboming van die gereg en oortreding van die Wet op die Nasionale Vervolgingsgesag. Die nasionale vervolgingsgesag (NVG) beskuldig Breytenbach, wat tans op borgtog van R10 000 uit is, daarvan dat sy bewyse van haar skootrekenaar gevee het toe daar ŉ interne ondersoek teen haar aan die gang was. Breytenbach is ŉ voormalige aanklaer van die NVG. Die saak is tot 8 April uitgestel. Breytenbach is destyds uit die NVG geskors terwyl aanklagte van beweerde wangedrag teen haar ondersoek is. Sy is in 2013 vrygespreek van die 15 aanklagte teen haar, maar die NVG het haar uit haar pos as streekshoof van die eenheid vir gespesialiseerde kommersiële misdade geskuif. Sy het kort daarna bedank en die DA se woordvoerder van justisie geword. Sy het nog altyd volgehou dat haar skorsing by die NVG verband gehou het met haar besluit om bedrog en korrupsieaanklagte teen die polisie se geskorste misdaadintelligensiehoof, Richard Mdluli, te ondersoek. Ten tyde van Breytenbach se bedanking is ŉ verslag, waarin sy van bedrog en korrupsie beskuldig word, aan Mxolisi Nzaxana, die nasionale direkteur van openbare vervolging, oorhandig. Volgens die verslag het Breytenbach geld van aanklaers in die sake wat sy hanteer het, ontvang en geleen. Die DA het vroeër gesê die aanklagte teen Breytenbach is polities gemotiveer.